Jong man swaar gestraf vir verkragting van 11-jarigeArgieffoto. Monli David Ndlovu (25) is lewenslange tronkstraf opgelê vir die verkragting van ŉ 11-jarige meisie in 2016. Ndlovu, ŉ voormalige student aan die Durban-Universiteit van Tegnologie, is in die hof vir seksuele oortredings in Pietermaritzburg gevonnis. Lt.kol. Thulani Zwane, woordvoerder van die polisie, het gesê die meisie is op 10 September 2016 verkrag. Die voorval het omstreeks 22:00 by die slagoffer se huis in Taylors Halt plaasgevind. “Die man het die meisie genader en haar na sy huis toe gestuur om ŉ selfoonlaaier te gaan haal. Op pad terug het hy haar ingewag,” het Zwane gesê. Die verdagte het die meisie oorrompel en haar na sy oom se huis geneem en verkrag. “Die slagoffer het vir haar suster van die voorval vertel en sy het op haar beurt die voorval by die polisie in Taylors Halt aangemeld.” Volgens Zwane is die beskuldigde dieselfde dag van die voorval in hegtenis geneem en sy aansoek om borgtog is van die hand gewys.